Thy-Mors HF og VUC har tidligere tiltrukket unge mennesker fra hele landet med deres specielle surf-linje HF Cold Hawaii, og nu har ungdomsuddannelsen gjort det igen. Med linjen HF Imagine har Thy-Mors HF og VUC blandt andet trukket de to piger Betty Pram Williams og Kille Ester Højriis Lange fra Sjælland til Thy. Linjen specialiserer sig indenfor klima og bæredygtighed, og det har seksten andre piger også ladet sig lokke af. - Biologi har altid interesseret os begge, og vi går vildt meget op i klimaet. Bæredygtighed er ligesom fremtiden, siger Betty Pram Williams, mens veninden supplerer. - Vi vidste begge to heller ikke, hvad vi ville, og vi var ret meget enige om, at gymnasiet overhovedet ikke var noget for os. Men da vi så det her, vidste vi med det samme, hvad vi skulle, fortæller Kille Ester Højriis Lange. Vil være selvforsynende Den særlige HF-linje er den første af sin slags, og den tilbydes derfor kun i Thy. Men at flytte til Thy var slet ikke noget problem for de to sjællændere - tvært imod. - Det var en mindre detalje, at det ligger så langt væk. Det ligger jo i Thy, som bare er det fedeste naturområde, vi har i Danmark, siger Kille Ester Højriis Lange. Tre dage om ugen foregår undervisningen i Thisted, mens pigerne bruger resten af tiden på skolen i Svankær, hvor de også bor sammen med de andre elever, som alle har noget til fælles. - Vi er alle sammen enten vegetarer eller veganere, og så går vi meget op i, at det, vi spiser, er sprøjtefrit og økologisk, fortæller Kille Ester Højriis Lange. - Vi har en køkkenhave, som vi bare ikke har høstet endnu. Men vi vil gerne være selvforsynende hurtigst muligt, siger Betty Pram Williams. Alle er velkomne på HF-imagine, men uddannelseschef på Thy-Mors HF og VUC, Lars Bo Majgaard, er glad for indstillingen hos første elevhold på uddannelsen. - Det gør ikke noget, at det er unge, der har noget på hjerte i forhold til at være bekymrede for, hvordan vi behandler vores jord. - Samtidig er vi en del af et område, hvor der bliver færre unge, så skal vi fastholde vores aktivitet. Hvis vi kan få unge til Thy og hjælpe klimaet, så er vi nået langt, siger han. - Det er livet Betty Pram Williams og Kille Ester Højriis Lange deler værelse på skolen i Svankær for at spare penge. Og selvom rammerne er beskedne, er pigerne meget glade for at være i den lille by. - Vi har den fedeste udsigt til Nationalpark Thy, og nogle gange står der kronvildt om morgenen udenfor vinduet, fortæller pigerne i fællesskab. Det er øjeblikke som dem, der gør, at de to piger vil anbefale andre at tage turen til Thy og HF Imagine. - Det er afvænning af hverdagens stress og det stressende ungdomsliv. Det er livet, det her. Det er YOLO, siger Betty Pram Williams og Kille Ester Højriis Lange næsten i kor. YOLO står for You Only Live Once, hvilket kan oversættes til 'Du lever kun en gang'. HF Imagine tager ligesom en normalt HF to år at gennemføre.

Opsummering:
På HF Imagine er undervisningen fokuseret på klima og bæredygtighed.